Joyce Msuya (alizaliwa jijini Dar es Salaam, 2 Januari 1968). Ni mwanabiolojia na mtaalamu wa mazingira kutoka Tanzania, katika ni Katibu Mkuu Msaidizi wa UM kwa Shughuli ya Hisani na mratibu msaidizi wa miradi ya misaada ya hisani ya Umoja wa Mataifa.. Hadi kuteuliwa kwa kazi hii Desemba 2021 alikuwa Kaimu Mkurugenzi Tekelezi wa Mradi wa Umoja wa Mataifa Kuhusu Mazingira (UNEP) na Msaidizi wa Katibu Mkuu wa UM tangu mwaka 2018.. Joyce Msuya ni mtoto wa nne wa Cleopa Msuya aliyekuwa Katibu wa Wizara ya Uchumi na Mipango akaendelea kuhudumia kama Waziri Mkuu wa Tanzania mara tatu. Alianza masomo kwenye shule ya msingi ya Forodhani, Dar es Salaam akamaliza Form VI Shule ya Sekondari ya Weruweru kwenye mkoa wa Kilimanjaro. Alisoma Chuo Kikuu cha Strathclyde, Glasgow (Uskoti) alipopokea mwaka 1992 shahada ya kwanza katika somo la biokemia. Akaendelea na masomo yake Chuo Kikuu cha Ottawa, Kanada alipohitimu mwaka 1996 kwa shahada ya uzamili ya mikrobiolojia na elimu ya kingamaradhi. Ameolewa na Onesmo Mpanju akazaa watoto wawili. Baada ya kumaliza masomo Msuya alikuwa na ajira za muda mfupi hadi kuajiriwa na Benki ya Dunia kwenye mwaka 1998 alipoendelea hadi mwaka 2018 katika nafasi mbalimbali, pamoja na kuwa mwakilishi wa benki katika Jamhuri ya Korea.